ID-DESTIN TA' ROUSSEFF FIX-XIFER Din il-ġimgħa kumitat tal-impeachment tas-Senat ivvota biex il-President Brażiljana Dilma Rousseff, li bħalissa tinsab sospiża, titressaq quddiem il-Qorti Kriminali talli kisret ir-regoli tal-baġit. Din se tkun id-daqqa mortali għal Rousseff hekk kif issa qed titwitta t-triq biex titneħħa minn President ta' dan il-pajjiż. Dan il-kumitat, li kien magħmul minn 21 persuna, ivvota b'maġġoranza kbira favur li Rousseff titressaq il-Qorti, wara li allegatament bagħbset fil-kontijiet tal-Gvern biex tippermetti aktar infiq mill-pubbliku, fi żmien fejn l-elezzjoni tal-2014 kienet wara l-bieb. Dan kollu mistenni jwassal għat-tmiem tat-tmexxija xellugija fil-Brażil wara 13-il sena fil-poter. Nhar it-Tlieta li ġej is-Senat se jerġa' jivvota biex ikunu kkofermati l-akkużi kontra Roussef u b'hekk jinbeda l-proċess quddiem il-Qorti li għandu jintemm bil-verdett finali fl-aħħar ta' dan ix-xahar. THEDDED BIL-MAGĦMUL GĦAS-SESS Franca Asemota ta' 38 sena, traffikanta kbira tan-nisa, ingħatat sentenza ta' 22 sena ħabs wara li nstabet ħatja ta' theddid bil-magħmul fuq madwar 40 mara. Din il-persuna kienet tgħid lil dawn in-nies li kienet se tagħmel magħmul fuqhom biex tikkontrollahom u b'konsegwenza ta' hekk kienu jiġu sfurzati li jaħdmu fil-kummerċ tas-sess. Fost akkużi oħrajn, instabet ħatja fuq sfruttament sesswali, traffikar ta' persuni minn barra r-Renju Unit għal sfrutttament sesswali, u għax kienet tgħin fi traffikar illegali. Bl-għan li tqarraq, Asemota kellha fil-mira tagħha tfajliet foqra, li ġejjin minn ambjenti rurali u li ma kinux jafu x'toffri d-dinja, fejn kienet twegħedhom ħajja aħjar fl-Ewropa. SIGURTÀ 'UNIKA' GĦALL-PAPA Din il-ġimgħa, il-Papa Franġisku għamel żjara fil-post tal-ordni Franġiskana, dak ta' Assisi, fejn kien imdawwar b'sigurtà strettisima li qatt ma rajna bħalha qabel fuq żjarat tal-Papa, u dan fid-dawl tal-attakki terroristiċi li qed iseħħu madwar l-Ewropa. Dan iż-żjara fiċ-ċentru tal-Italja seħħet jum biss wara li l-pulizija Taljana ħabbret li żiedet is-sigurtà madwar il-Vatikan, kif ukoll madwar siti oħrajn reliġjużi f'Ruma. Mhux magħruf jekk dawn il-passi ttiħdux wara l-qtil li kien hemm il-ġimgħa l-oħra ta' qassis Kattoliku fi Franza minn segwaċi tal-Istat Iżlamiku. Minkejja kollox, kelliem għall-Vatikan qal li din l-istituzzjoni mhijiex konxja ta' xi theddid speċifiku lejn il-mexxej tal-Knisja Kattolika. JGĦIDU LI QATLUH MINN FUQ FACEBOOK L-armata Eġizzjana qed issostni li qatlet lil Abu Duaa al-Ansari, persuna li qed tkun identifikata bħala l-mexxej tal-ISIS fil-fergħa ta' Sinai fl-Eġittu, wara sensiela ta' attakki mill-ajru ħdejn il-villaġġ ta' Arish. Hija ħabbret dan fuq il-paġna soċjali tagħha Facebook, fejn intqal ukoll li dawn l-attakki mill-ajru qatlu wkoll xejn inqas minn 45 ġellied ieħor tal-ISIS, kif ukoll qerdu numru kbir ta' armamenti militari li bdew jintużaw f'dan il-grupp f'din il-parti tal-Eġittu. Din hija daqqa ta' ħarta oħra għall-ISIS hekk kif kulma jmur qed ikompli jitlef aktar persuni u territorju mhux biss fis-Sirja u fl-Iraq b'attaki mill-ajru mill-Amerikani u r-Russi, imma issa wkoll fl-Eġittu. IL-ĦMAR MA JWAĦĦALX F'DENBU Investigazzjoni mmexxija minn koalizzjoni mill-Arabja Sawdija ġġustifikat is-sensiela ta' attakki ħarxa li l-istess pajjiż tal-Arabja Sawdija wettaq fuq numru ta' swieq, kliniki u saħansitra f'tieġ fil-pajjiż tal-Jemen. Ir-raġuni li ngħatat għal dawn l-attakki kienet li dawn seħħew għax kien hemm persuni tal-militar tal-Jemen għassa ma' dawn il-postijiet imsemmija. Din l-investiazzjoni ttrattat tmien attakki mill-ajru li allegatament ħallew mijiet mejta fl-ewwel nofs tas-sena l-oħra. Ironikament, minn dawn ir-riżultati ħareġ li attakk wieħed minn tmienja kien meqjus bħala 'żball' minħabba li allegatament l-intelligence unit tal-Arabja Sawdija m'għamilx xogħlu sew. Wara li din l-investigazzjoni saret pubblika, il-koalizzjoni mmexxija mill-Arabja Sawdija u li bħalissa qiegħda fi gwerra mal-moviment dominanti fil-Jemen bl-isem ta' Houthi, sostniet li tinsab kommessa li tevita li jkun hemm qtil ta' nies ċivili. TURISTI JGĦODDUHA B'WAĦDA Militanti tat-Taliban attakkaw konvoj tat-turisti fil-Punent tal-Afganistan, liema attakk ħalla sitt persuni midruba kif ukoll lis-sewwieq tiegħu, li wkoll inzerta mill-Afganistan. Skont uffiċjali Afgani, dan l-attakk seħħ waqt li grupp ta' madwar 12-il turist kien qed jiġi skortat mill-armata tal-istess pajjiż lejn il-belt ta' Herat. Fost in-nazzjonalitajiet differenti tal-vittmi kien hemm tmien turisti mir-Renju Unit, tlieta oħra mill-Istati Uniti, u persuna oħra Ġermaniża. Allegatament, dawn kollha sofrew feriti ħfief u kienu qed jiġu ttrattati fi sptar fil-viċin. Din ma kinitx l-ewwel darba li triq arterjali f'dan il-pajjiż kienet f'mira ta' din ix-xorta fejn, apparti attakki simili, spiss ikun irrappurtat li sar xi ħtif tal-persuni.